Bloedsweet en toe 'n oomblik van (bril)Jantjies! | Maroela Media
Nes verlede week teen Australië, het Herschel Jantjies vandag weer eens gewys dat hy 'n speler vir die groot oomblik is. (Foto: GB Jordaan)
Toe Herschel Jantjies destyds dáárdie drie vir die Stormers in die doodsnikke van hul Superrugby-kragmeting teen die Lions op Nuweland gedruk het, het baie gemor oor die regverdigheid van die drie; nie soseer oor Jantjies se vaardighede nie, maar eerder omdat toegelaat is dat spel lank ná sireneloei-tyd nog voortgegaan het.
Vandag, nadat dié buksie-skrumskakel se puik poging gesorg het dat Handré Pollard se skopskoen die kans gekry het om sake gelykop in Wellington te maak, is die meeste Suid-Afrikaners waarskynlik tog te dankbaar dat Jantjies destyds die kans gekry het om 'n wedstryd vir sy span in die laaste paar minute te beredder.
Sy drie en Pollard se daaropvolgende komkommerkoel-doelskop het gesorg dat vandag se Rugbykampioenskap-kragmeting tussen die Springbokke en die All Blacks op Wellington 16 elk geëindig het. Die Bokke het verlede jaar op die einste venue 36 – 34 gewen.
Jantjies se drie het net weer eens gewys dat jy drieë nodig het om die All Blacks te troef, jy kan nie net op 'n bobaas-stelskopper se skopskoen staatmaak nie.
Die Bokke het aanvanklik sterk begin en het in die Nieu-Seelanders se gebied geboer. Op 'n stadium was Duane Vermeulen se span amper twee minute in die Kiwi's se halfgebied, terwyl Kieran Read-hulle net 11 sekondes in die Suid-Afrikaners se gebied was.
Nou normaalweg is dit verkeerd om jouself in ander se foute te verlustig, maar op die rugbyveld sal niemand frons wanneer jy uit jou teenstanders se foute munt slaan nie.
Aanvanklik het die Bokke – wat soos reeds genoem, die spel oorheers het – gesukkel om hul geleenthede in punte om te skakel. Daarteenoor het die All Blacks in die vorm van Jack Goodhue so te sê onmiddellik uit 'n Bok-fout gekapitaliseer en die tuisspan het 'n rustydvoorsprong van 7 – 6 geniet.
Die Springbokke het Saterdag gelykop teen die All Blacks in Wellington gespeel. (Foto: Twitter via @Springboks)
Oudergewoonte het die All Blacks sterker in die tweede helfte as in die eerste vertoon en Richie Mo'unga se skopskoen het die Suid-Afrikaners op die telbord seergemaak.
Voeg daarby 'n skeidsregterblaps toe 'n Kiwi-aanslaan misgekyk is, en jy het die tradisionele resep vir nóg 'n All Blacks-sege teen die Springbokke gehad.
Maar in Wêreldbekerjaar wil jy hê die Springbokke moet met durf en passie speel. En dit is presies wat hulle gedoen het.
Spelers soos Jantjies en Kwagga Smith verdien beslis nog geleenthede in die groen en goud, terwyl Trevor Nyakane se skrumwerk en Francois Louw se balomkeervaardighede ook 'n pluimpie verdien.
Die tafel is gedek vir 21 September se Wêreldbeker-wedstryd tussen dié twee spanne!
Springbokke: Drie: Herschel Jantjies. Doelskop: Handré Pollard. Strafskoppe: Pollard (3)
Nieu-Seeland: Drie: Jack Goodhue. Doelskop: Beauden Barrett. Strafskoppe: Barrett, Richie Mo'unga (2).
Jy staan ook kans om saam met Maroela Media en Virseker vier dubbelkaartjies vir die WB-kragmeting in Yokohama te wen. Om in te skryf, volg dié skakel: http://bit.ly/WenJapan
Kanse aan albei kante gewees om die wedstryd te wen. Baie foute NZ eerste helfte en Bokke tweede helfte. Bokke kanse nie gebruik nie – Kolbe in spasie skop ipv vir de Klerk aangee met nog 'n man oop langs hom? Toetsrugby is nie Franse T14 nie. Kwagga het baie verkeerd bewys en 'n goeie wedstryd gespeel so ook Louw solank hy op die veld was. Bokke se voorste agt se intensiteit en fisiese spel het AB ontsenu gedurende eerste helfte. Dis presies stap een om die AB's te klop. Duane beter speler en leier as huidige kaptein. Sou my… Lees meer »
Jantjies jou doring!!
Jantjies is yster.
Gelukkig kon die WP-man die wa deur die drif trek teen die einde. Span sal versterk word met terugkeer van Kolisi. Kwakkies nie sleg gedoen nie maar Louw is beter. Dis jammer dat die Bokke in die tweede helfte uitsak.
Mooi manne mooi! Om die all blacks te keer om jou te verniel op hul eie grond wil gedoen word!Ja daar was n paar foute maar moet se goeie spel manne.,Kwagga goeie game ou maat …Beter as Kolisi…baie baie beter as Kolisi…